פרשת חיי שרה

**חידושים לשולחן השבת**

מתוך מעיין השבוע של הרב וולך:

**"בקרית ארבע היא חברון בארץ כנען"**

כתב המקובל האלוקי ר' אברה אזולאי זצ"ל בספרו "חסד לאברהם": הכתוב בא ללמד כי השפעת הצדיק מתרחבת והולכת במעגלים מעגלים. תחילה בקרית ארבע, בעיר כולה, ובכל הארץ ועם פטירת הצדיק השפעתו זו מסתלקת וכיוצא בכך אמרו במדרש על הפסוק "ועלה האיש ההוא מעירו" (שמואל א, א, ג)- נתעלה האיש בביתו, בחצרו, בעירו ונתעלה בכל ישראל, וכל עילויו לא היה אלא מעצמו.

**"נשיא אלוקים אתה בתוכנו"**

פירש הרב מוצפי זצ"ל: יש רבים המשתררים על הציבור ומתמנים ראשים ונשיאים על הציבור, אבל הגדלות האמיתית היא כאשר הכפופים לו מעריצים אותו בליבם, בתוכם! וזהו שנאמר "נשיא אלוקים אתה, בתוכנו"- בליבנו פנימה.

**"בכסף מלא יתננה לי"**

חז"ל דרשו שאברהם אבינו מצא את מערת המכפלה גדושה בכסף וזהב. ואומר ר' כלפאני הכהן מג'רבא זצ"ל, שאפשר שנזרקה נבואה מפי אברהם אבינו, כשאמר: "בכסף מלא יתננה לי" כלומר, שהמערה תמצא מלאה בכסף. ומכאן נלמד מוסר השכל, שאברהם אבינו ויתר על כסף וזהב (400 שקל כסף) כדי לקנות את מערת המכפלה וזכה בכפל כפליים. ומכאן לומדים שכל המוותר עבור מצווה זוכה ומקבל בכפל כפליים.

**"ואברהם זקן בא בימים"**

כתוב "אורך בימינה בשמאלה אושר וכבוד" ופרשו בגמרא (שבת סג, ע"א): "למיימינים בה"- כלומר, לעוסקים בתורה בכל כוחם אורך ימים וכל שכן עושר וכבוד ואילו "למשמיאלים" בה- אלו שעוסקים בתורה ברפיון ושלא לשמה- יש להם רק עושר וכבוד.

ופרש על פסוק זה מרן החיד"א זצ"ל: ואברהם זקן- היינו לומד תורה, שקנה חכמה, כמו שלמדו מכאן בגמרא (יומא כח, ע"א) שהיה יושב בישיבה ועל ידי כך זכה שיהיה בא בימים, היינו: "אורך ימים בימינה". "וה' ברך את אברהם בכל"- והוא עושר וכבוד.

בגמרא אמרו על פסוק זה- "וה' ברך את אברהם בכל": רבי מאיר אומר, שלא הייתה לו בת. ותמוה: איזו ברכה היא לאדם שאין לו בת? אדרבה, הרי קיום המצווה הראשונה בתורה שיהיה לאדם בן ובת? ופירש הרמב"ן זצ"ל: שהואיל והבת כשנישאת הרי היא ברשות בעלה, ואילו הייתה לו בת היה וודאי משיאה לאחד מבני הארץ, שהיו עובדי עבודה זרה וילדיה היו סרים מדרכו של אברהם אבינו. והרי זו ברכה עבורו שלא הייתה לו בת, שאין לו ברכה לאדם אלא שבניו ובנותיו הולכים בדרך התורה.

**"ה' אלוקי השמים ואלוקי הארץ... הוא ישלח מלאכו לפניו לקחת אישה לבני"**

שאל רבנו ה"אבן עזרא" זצ"ל: מה הטעם שהזכיר אברהם אבינו דווקא כאן שה' הוא אלוקי השמים ואלוקי הארץ? ומתרץ, שחז"ל אמרו כי 40 יום קודם יצירת הוולד יוצאת בת קול ואומרת בת פלוני לפלוני וכן אמרו "מה' אישה לאיש" ויחד עם זאת, האדם מחפש את זיווגו כמו שאמרו חז"ל: "בעל אבידה מחפש אחר אבידתו" (קידושין ב, ע"ב). הרי שיש כאן מעשה וחיפוש בארץ ומכוונים אותו מן השמים ומתגלית יד ה' המנווטת את כל המאורעות הנעשים על פני האדמה. לפיכך אמר כאן אברהם אבינו "ואשביעך בה' אלוקי השמים ואלוקי הארץ".

**"עשרה גמלים מגמלי אדוניו"**

פירש רש"י: ניכרים משאר גמלים היו, שהיו יוצאים זמומים מפני הגזל.

והיקשה רבנו עובדיה מברטנורא זצ"ל: שאם כן, נחותים היו מחמורו של פנחס בן יאיר שהיה פורש מדבר אסור ולא אוכל תבל? ותירץ, שהחמור שצדיק רוכב עליו הוא מושפע מקדושתו אבל הגמלים הם מיוחדים למשא בלבד ואין הכי נמי שחמורו של אברהם אבינו אכן היה בדרגה כחמורו של רבי פנחס בן יאיר.

**"שתה וגם ולגמליך אשקה"**

שאל רבנו ה"אלשיך" הקדוש זצ"ל: מה בא אלעזר לנסות את רבקה בעניין זה דווקא? ותירץ, שהואיל ואברהם אבינו הצטיין בהכנסת אורחים ומעשי חסד, וציווה את בניו לעשות כמעשיו, וודאי תהא הכלה המיועדת לבנו מצויינת במידה זו. ובאמת, היה לו לנסותה בפת ובמזון ולא במים המצויים לכל, ועל כן הקדים ואמר: "הנה אנוכי ניצב על עין המים" ולפיכך אנסה מידת טובה במים.

**סיפור לפרשת השבוע**

2 מעיינות מים היו בעיר תוניס, בירת תוניסיה. האחד מהם בשכונת היהודים והאחד בשכונת המוסלמים. פעם אחת, יבש המעיין בשכונת היהודים. אב אחד קרא לבנו והם הלכו לשאוב מים בשכונת המוסלמים. הגיע לבאר ועמדו בתור. לפתע הגיע פרחח ערבי, העיף את כובעו של הילד והכהו מכה הגונה בראשו, באומרו: "מכת אביך ואבות אבותיך". היה זה מנהג נפוץ בתוניס לפני כ-200 שנה, שכל מוסלמי שפגש ביהודי "כיבדו" במכה הגונה על ראשו ובאמירת הפתגם המשפיל. כאשר פנו היהודים אל רבם הנערץ, ר' ישועה בסיס זצ"ל וקבלו בפניו על ההשפלה, ענה להם: "בטוחני שהמנהג יבוטל בקרוב".

כשהילד הוכה, פרץ בבכי- אמא, הוי, אמא! פנה אליו הקאדי שעבר בסמוך ושאלו: "הרי אמך נמצאת בבית ואביך לידך- מדוע אתה קורא לאמך?" ענה הילד בחוכמה: "לא לאימי קראתי אלא לאם האומה, שרה אימנו. שאלתיה: למה נתת את הגר לאברהם אבינו וממנה יצאה האומה הישמעאלית המציקה לנו כל כך? אחריותך היא, ומחובתך להתפלל ולהעביר את החרפה!"

נהנה הקאדי מתשובתו וציווה לבטל מנהג זה, וליהודים הייתה רווחה.

**צידה לדרך**:

”כל תאוות העולם הזה דומות לקרן שמש בחדר חשוך אדם רוצה לתפוס אותה בידו וכשהוא פותח את כפות ידיו הן ריקות ואין בהן כלום“ (רבי נחמן מברסלב)

**שבת שלום ומבורך!**